सिंहाचलम मंदिर, विशाखपटनम
श्री वराह लक्ष्मी नरसिंह मन्दिर (Sri Varaha Lakshmi Narasimha temple), जिसे सिंहाचलम मन्दिर (Simhachalam temple) भी कहा जाता है, भारत के आन्ध्र प्रदेश राज्य के विशाखपटनम महानगर के समीप पूर्वी घाट की सिंहाचलम पहाड़ियों में स्थित एक हिन्दू मन्दिर है। यह 300 मीटर की ऊँचाई पर स्थित है और भगवान विष्णु के "वराह नरसिंह" रूप को समर्पित है। केवल अक्षय तृतीय को छोड़कर बाकी दिन यह मूर्ति चन्दन से ढकी रहती है जिससे यह मूर्ति 'शिवलिंग ' जैसी सी प्रतीत होती है। अक्षय तृतीया के पवित्र दिन (वैशाख मास) सिंहाचल पर्वत की छटा ही निराली होती है। इस पवित्र दिन यहाँ विराजमान श्री लक्ष्मीनृसिंह भगवान का चन्दन से श्रृंगार किया जाता है। माना जाता है कि भगवान की प्रतिमा का वास्तविक स्वरूप केवल इसी दिन देखा जा सकता है। सिंहाचल क्षेत्र ग्यारहवीं शताब्दी में बने विश्व के गिने-चुने प्राचीन मंदिरों में से एक माना जाता है।